2006R0968 — SK — 30.10.2007 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE KOMISIE (ES) č. 968/2006

z 27. júna 2006,

ktorým sa stanovujú podrobné pravidlá implementácie nariadenia Rady (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve







KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 320/2006 z 20. februára 2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie (ES) č. 1290/2005 o financovaní spoločnej poľnohospodárskej politiky ( 1 ), a najmä na jeho článok 12, keďže: (1) Nariadením (ES) č. 320/2006 sa stanovuje podpora na reštrukturalizáciu pre tie podniky, ktoré sa rozhodnú vzdať svojej výroby podľa kvóty, pričom časť tejto podpory je vyhradená pre pestovateľov cukrovej repy, cukrovej trstiny a čakanky, ako aj pre dodávateľov strojového zariadenia s cieľom kompenzovať straty vyplývajúce zo zatvárania cukrovarov. Taktiež stanovuje podporu na diverzifikáciu členským štátom na diverzifikačné opatrenia v regiónoch dotknutých zatváraním tovární, na poskytovanie dočasnej podpory pre rafinérie s celoročnou prevádzkou a dočasnej podpory určitým členským štátom. (2) Pred predložením žiadosti o podporu na reštrukturalizáciu ju podniky musia prekonzultovať s pestovateľmi cukrovej repy, cukrovej trstiny a čakanky v súlade s článkom 3 ods. 2 nariadenia (ES) č. 320/2006. S cieľom zabezpečiť, aby sa pestovateľom a ostatným zainteresovaným stranám ponúkla spravodlivá možnosť vyjadriť svoje stanoviská, musia sa určiť podrobné pravidlá vykonania konzultácií. (3) Reštrukturalizačná podpora sa poskytuje vzhľadom na ten hospodársky rok, ktorého sa týka zrieknutie sa kvóty. Teda v prípade, keď sa cukor, izoglukóza alebo inulínový sirup, ktorý sa stiahol alebo preniesol z predchádzajúceho hospodárskeho roku, stávajú prvou výrobnou kvótou toho hospodárskeho roku, v ktorom sa určitý podnik chce vzdať svojej kvóty, podnik má možnosť podať jednu spoločnú žiadosť o vzdanie sa kvóty v dvoch po sebe nasledujúcich hospodárskych rokoch, pričom za každú časť kvóty dostane sumu podpory na reštrukturalizáciu uplatniteľnú na ten hospodársky rok, za ktorý sa zrieka kvóty. (4) Pokiaľ ide o vzdanie sa kvót, článok 3 nariadenia (ES) č. 320/2006 poskytuje možnosti úplnej alebo čiastočnej demontáže výrobných zariadení, z čoho vyplývajú rozdielne sumy podpory na reštrukturalizáciu. Zatiaľ čo podmienky uplatniteľné na takéto dve alternatívy musia brať do úvahy skutočnosť, že vyššia suma podpory na reštrukturalizáciu sa poskytuje na úplnú demontáž, pre vyššie vynaložené náklady je vhodné poskytnúť možnosť zachovať tie časti závodu, ktoré nie sú súčasťou výrobnej linky, ak sa dajú použiť na iné účely, ak sa s nimi počíta v pláne reštrukturalizácie, najmä ak takéto použitie vytvára pracovné miesta. Na druhej strane zariadenia, ktoré nie sú priamo spojené s výrobou cukru, by sa mali rozobrať, ak už neexistuje žiadna iná alternatíva použitia v reálnom časovom horizonte a ich zachovanie by bolo škodlivé pre životné prostredie. (5) S cieľom chrániť záujmy poľnohospodárov a poskytovateľov strojového zariadenia sa musí od podnikov vyžadovať, aby im vyplatili ich podiel z podpory na reštrukturalizáciu podľa kritérií, ktoré sú stanovené členským štátom, a v primeranom časovom horizonte od prijatia prvej splátky z podpory na reštrukturalizáciu. (6) Pre finančné limity dočasného reštrukturalizačného fondu poskytovanie podpory bude závisieť od chronologického poradia podávania žiadostí. Preto je potrebné stanoviť kritériá, ako sa má takéto chronologické poradie určovať. (7) Rozhodnutie členského štátu o oprávnenosti žiadosti o poskytnutie podpory na reštrukturalizáciu sa zakladá na akceptovaní plánu reštrukturalizácie, ktorý sa má predložiť spolu so žiadosťou. Preto je potrebné definovať kritériá a postup schvaľovania plánu reštrukturalizácie, ako aj ďalších zmien a doplnení tohto plánu. (8) V prípadoch, keď vzhľadom na finančné limity dočasného reštrukturalizačného fondu zdroje fondu momentálne nestačia na poskytovanie podpory na reštrukturalizáciu pre žiadateľa, ktorého žiadosť sa uznala za oprávnenú, žiadateľ má možnosť zobrať svoju žiadosť späť v určitej lehote. V prípade, že žiadosť nebude vzatá späť, žiadosť bude platiť s pôvodným dátumom podania a stane sa žiadosťou na nasledujúci kalendárny rok. (9) Komisia vypočíta výšku podpory na diverzifikáciu a dodatočnej podpory na diverzifikáciu, ako aj prechodnej podpory určitým členským štátom a informuje každý členský štát o disponibilnej sume. Členské štáty informujú Komisiu o svojich vnútroštátnych programoch reštrukturalizácie, pričom podrobne uvedú opatrenia, ktoré je potrebné vykonať. (10) S cieľom uľahčiť rafinériám s celoročnou prevádzkou, ktoré stratili určité výhody, ktoré mali v súlade s nariadením Rady (ES) č. 1260/2001 z 19. júna 2001 o spoločnom organizovaní trhu v sektore cukru ( 2 ), aby sa prispôsobili novej situácii po nadobudnutí účinnosti nariadenia Rady (ES) č. 318/2006 z 20. februára 2006 o spoločnej organizácii trhov v sektore cukru ( 3 ), nariadením (ES) č. 320/2006 sa zavádza prechodná podpora prideľovaná v tých členských štátoch, v ktorých sa v minulosti vybudovali rafinérie v zmysle nariadenia (ES) č. 1260/2001. Príslušné členské štáty poskytnú na svojich územiach podporu rafinériám s celoročnou prevádzkou na základe podnikateľského zámeru vypracovaného príslušným podnikom. (11) S cieľom umožniť členským štátom kontrolovať proces reštrukturalizácie podniky, ktoré získali podporu, predkladajú hodnotiace správy. Členské štáty predkladajú Komisii hodnotiace správy o stave plánov reštrukturalizácie takýchto podnikov, podnikateľských zámerov rafinérií, ako aj ich vnútroštátnych programov reštrukturalizácie. (12) Je potrebné stanoviť mechanizmy kontrol, ktoré majú vykonávať členské štáty, s cieľom zabezpečiť dodržiavanie plánu reštrukturalizácie, ktorý sa týka poskytovania podpory na reštrukturalizácie, a podnikateľského zámeru, ktorý sa týka poskytovania podpory pre rafinérie s celoročnou prevádzkou. (13) Je nevyhnutné stanoviť pokuty, ktoré sa majú uplatňovať v prípade, keď určitý podnik nesplní svoje záväzky podľa plánu reštrukturalizácie alebo podnikateľského zámeru. (14) Opatrenia stanovené v tomto nariadení sú v súlade so stanoviskom Výboru pre fond, keďže: PRIJALA TOTO NARIADENIE:







KAPITOLA I

ÚVODNÉ USTANOVENIA

Článok 1

Rozsah pôsobnosti a vymedzenie pojmov

1. Týmto nariadením sa ustanovujú podrobné pravidlá implementácie opatrení uvedených v článkoch 3, 6, 7, 8 a 9 nariadenia (ES) č. 320/2006 a financovaných fondom reštrukturalizácie zriadeným článkom 1 tohto nariadenia.

2. Na účely tohto nariadenia sa uplatňujú definície uvedené v článku 2 nariadenia (ES) č. 320/2006.

Uplatňuje sa aj definícia „pracovného dňa“ uvedená v článku 2 ods. 2 nariadenia (EHS, Euratom) č. 1182/71 ( 4 ).

▼M1

3. Na účely tohto nariadenia:

i) „žiadosť“ znamená žiadosť podanú podnikom vyrábajúcim cukor v súlade s článkom 4 nariadenia (ES) č. 320/2006;

ii) „žiadosť pestovateľa“ znamená žiadosť podanú pestovateľom cukrovej repy alebo cukrovej trstiny v súlade s článkom 4a nariadenia (ES) č. 320/2006.

▼B







KAPITOLA II

PODMIENKY POSKYTOVANIA PODPORY NA REŠTRUKTURALIZÁCIU

Článok 2

Konzultácie v rámci dohôd o obchode

1. Konzultácie vedené v rámci príslušných dohôd o obchode, uvedené v druhom pododseku článku 3 ods. 2 nariadenia (ES) č. 320/2006, sú založené na podrobnom časovom harmonograme a na návrhu plánu reštrukturalizácie vypracovanom príslušným podnikom.

Príslušnou dohodou v rámci odvetvia je dohoda uzatvorená na hospodársky rok, v ktorom konzultácie prebiehajú.

Zástupcovia pracovníkov a ostatných strán, ktorých sa príslušný plán reštrukturalizácie týka, ale nie sú účastníkmi príslušnej dohody v rámci odvetvia, môžu byť podnikom prizvaní, aby sa zúčastnili na konzultáciách ako pozorovatelia.

2. Konzultácie sa týkajú všetkých prvkov plánu reštrukturalizácie uvedeného v článku 4 ods. 3 nariadenia (ES) č. 320/2006.

3. Pozvanie na konzultácie zašle príslušný podnik. Súčasťou tohto pozvania je návrh plánu reštrukturalizácie a podrobný program zasadnutia, ktoré sa má konať. Kópia pozvania a sprievodné dokumenty sa zároveň zašlú príslušnému orgánu členského štátu.

▼M1

4. Pokiaľ sa k dohode nedospeje skôr, konzultácie pozostávajú aspoň z dvoch stretnutí a trvajú najviac 20 dní odo dňa zaslania pozvánky na konzultácie.

Odchylne od prvého pododseku trvajú konzultácie v prípade žiadostí o podporu na reštrukturalizáciu v súlade s článkom 4 ods. 1a nariadenia (ES) č. 320/2006 najviac 10 dní a pozostávajú najmenej z jedného stretnutia.

▼B

5. Potvrdenie, že plán reštrukturalizácie bol vypracovaný v rámci konzultácií uvedených v článku 4 ods. 2 písm. b) nariadenia (ES) č. 320/2006, sa zakladá na:

a) pozvaní, ktoré zaslal príslušný podnik a ktoré dostali ostatné strany;

b) podpisoch účastníkov stretnutí alebo vyhláseniach o prípadnom zdržaní sa účasti ktorejkoľvek z pozvaných strán;

c) zmenenom a doplnenom návrhu plánu reštrukturalizácie na základe konzultácií s uvedenými odsúhlasenými a neodsúhlasenými návrhmi jednotlivých strán;

d) prípadných stanoviskách zúčastnených strán k dohode v rámci odvetvia, stanovisku zástupcu pracovníkov a na stanoviskách ostatných prizvaných strán.

6. Členské štáty môžu na hospodársky rok 2006/2007 zohľadniť konzultácie vedené v rámci príslušných dohôd v rámci odvetvia, ktoré sa uskutočnili pred nadobudnutím účinnosti tohto nariadenia, a to dokonca aj vtedy, keď nie sú v súlade s požiadavkami tohto nariadenia.

Článok 3

Zrieknutie sa kvóty

Počnúc hospodárskym rokom, keď došlo k zrieknutiu sa kvóty v súlade s článkom 3 nariadenia (ES) č. 320/2006, žiadna výroba cukru, izoglukózy alebo inulínového sirupu a žiadny cukor, izoglukóza ani inulínový sirup, ktoré sa preniesli alebo sa stiahli z predchádzajúceho hospodárskeho roku, sa nemôžu považovať za výrobu v rámci tejto kvóty, pokiaľ ide o príslušné továrne.

Článok 4

Demontáž výrobných zariadení

1. V prípade úplnej demontáže uvedenej v článku 3 ods. 1 písm. a) nariadenia (ES) č. 320/2006 sa požiadavky na demontáž výrobných zariadení týkajú:

a) všetkých zariadení, ktoré sú potrebné na výrobu cukru, izoglukózy alebo inulínového sirupu, ako napríklad zariadenia na uskladňovanie, analyzovanie, premývanie a rezanie cukrovej repy, cukrovej trstiny, obilnín alebo čakanky; všetky zariadenia, ktoré sú potrebné na extrakciu a spracovanie alebo koncentrovanie cukru z cukrovej repy alebo cukrovej trstiny, škrobu z obilnín, glukózy zo škrobu alebo inulínu z čakanky;

b) časti iných zariadení, ako sú zariadenia uvedené v písmene a), ktoré priamo súvisia s výrobou cukru, izoglukózy alebo inulínového sirupu a sú potrebné na výrobu na základe zrieknutej kvóty, dokonca aj vtedy, ak by sa dali použiť na výrobu iných výrobkov, ako sú zariadenia na ohrev alebo úpravu vody, alebo na výrobu energií; zariadenia na spracovanie vylúhovaných rezkov alebo melasy; zariadenia pre vnútropodnikovú dopravu;

c) všetkých ostatných zariadení, ako sú baliace zariadenia, ktoré sú nevyužité a ktoré sa majú demontovať a odstrániť z ekologických dôvodov.

2. V prípade čiastočnej demontáže podľa článku 3 ods. 1 písm. b) nariadenia (ES) č. 320/2006 sa požiadavka na demontáž výrobných zariadení týka zariadení, ktoré sú uvedené v odseku 1 tohto článku a ktoré nie sú určené na použitie v inej výrobe ani na iné využitie v areáli závodu v súlade s plánom reštrukturalizácie.

Článok 5

Koherencia medzi rôznymi zdrojmi financovania

Členské štáty zabezpečia koherenciu a komplementárnosť opatrení alebo činností, ktoré sú financované z fondu reštrukturalizácie a z iných zdrojov Spoločenstva na regionálnej alebo vnútroštátnej úrovni, ako aj zamedzia ich duplicite.







KAPITOLA III

ŽIADOSŤ O PODPORU NA REŠTRUKTURALIZÁCIU A JEJ UDELENIE

Článok 6

Záväzky členských štátov

▼M1

1. Najneskôr 20 dní po doručení kópie pozvánky na konzultácie uvedenej v článku 2 ods. 3 členský štát informuje zúčastnené strany zahrnuté v pláne reštrukturalizácie o svojom rozhodnutí o:

▼B

a) percente podpory z reštrukturalizácie, ktorá sa má rozdeliť medzi pestovateľov cukrovej repy, cukrovej trstiny a čakanky a poskytovateľov strojového zariadenia, o objektívnych kritériách rozdelenia takejto podpory medzi obidve skupiny a v rámci každej skupiny, ako to bolo stanovené po konzultáciách zainteresovaných strán, aj o lehote uvedenej v článku 3 ods. 6 nariadenia (ES) č. 320/2006;

b) lehote, ktorá sa končí najneskôr 30. septembra 2010, na demontáž výrobných zariadení a na splnenie sociálnych a environmentálnych záväzkov uvedených v článku 3 ods. 3 písm. c) a v článku 3 ods. 4 písm. c) nariadenia (ES) č. 320/2006;

c) tam, kde je to vhodné, o vnútroštátnych požiadavkách na sociálne a environmentálne záväzky v pláne reštrukturalizácie, ktoré idú nad rámec minima zavedeného právom Spoločenstva, ako sa uvádza v článku 3 ods. 3 písm. c) a v článku 3 ods. 4 písm. c) nariadenia (ES) č. 320/2006.

2. Odchylne od odseku 1 členský štát musí v prípade, na ktorý sa vzťahuje článok 2 ods. 6, najneskôr do 15. júla 2006 informovať strany o svojom rozhodnutí.

▼M1

Odchylne od odseku 1, ak príslušný orgán nedostal od podniku žiadnu oprávnenú žiadosť v lehote stanovenej v článku 4 ods. 1 nariadenia (ES) č. 320/2006, avšak dostal oprávnené žiadosti pestovateľov, členský štát informuje zúčastnené strany o svojom rozhodnutí týkajúcom sa každého príslušného podniku najneskôr do 15. februára 2008. V tomto prípade členský štát určí hospodársky rok 2007/2008 za obdobie uvedené v článku 3 ods. 6 nariadenia (ES) č. 320/2006.

▼B

3. Dodávatelia strojového zariadenia musia byť odškodnení za stratu, ktorá vznikla v dôsledku straty hodnoty ich špecializovaného strojového zariadenia, ktoré sa nedá používať na iné účely.

Článok 7

Žiadosť o podporu na reštrukturalizáciu

1. Každá žiadosť o poskytnutie podpory na reštrukturalizáciu sa vzťahuje na jeden výrobok a na jeden hospodársky rok.

2. Odchylne od odseku 1 v prípade, že kvóta, ktorej sa treba zrieknuť, bola čiastočne splnená výrobou prenesenou alebo stiahnutou z predchádzajúceho hospodárskeho roku, daný podnik sa môže zriecť úplnej kvóty pre príslušný podnik alebo podniky podrobené úplnej alebo čiastočnej demontáži v týchto dvoch krokoch:

a) v prvom hospodárskom roku, na ktorý sa žiadosť vzťahuje, sa zriekne časti kvóty, na ktorú sa neviaže žiadna produkcia, a požiada o výšku podpory na reštrukturalizáciu uplatniteľnú na úplnú alebo čiastočnú demontáž za daný hospodársky rok;

b) zostávajúca časť predmetnej kvóty sa vzťahuje na dočasnú sumu na reštrukturalizáciu uvedenú v článku 11 nariadenia (ES) č. 320/2006 a podnik sa jej zriekne v nasledujúcom kalendárnom roku a požiada o poskytnutie sumy z podpory na reštrukturalizáciu uplatniteľnú na úplnú alebo čiastočnú demontáž v danom hospodárskom roku.

V prípade uplatňovania tohto odseku podnik môže podať iba jednu žiadosť za predmetné dva hospodárske roky.

3. V žiadosti o podporu na reštrukturalizáciu sa uvedie výška pridelenej kvóty, ktorej sa zrieka každý zo závodov daného podniku a je v súlade s príslušnými kolektívnymi zmluvami vrátane zmlúv uzatvorených na úrovni sociálnych partnerov v sektore alebo spoločnosti, týkajúcich sa reštrukturalizácie cukrovarníckeho priemyslu.

▼M1

4. Sociálny plán uvedený v treťom pododseku článku 4a ods. 4 nariadenia (ES) č. 320/2006 sa odovzdáva najneskôr do 31. januára 2008. V sociálnom pláne sa opíše vplyv zníženia kvóty vyvolaný žiadosťami pestovateľov na pracovné sily, vzniknuté náklady a kroky alebo opatrenia pripravené na podporu pracovných síl.

Článok 7a

Žiadosť pestovateľa o podporu na reštrukturalizáciu

1. Každá žiadosť pestovateľa obsahuje aspoň tieto prvky:

a) meno a adresu žiadateľa;

b) názov a adresu podniku, ktorého sa žiadosť týka;

c) množstvo bieleho cukru a/alebo množstvo cukrovej repy/cukrovej trstiny v tonách a/alebo hektároch, ktoré má pestovateľ právo dodať podniku uvedenému v písmene b) na hospodársky rok 2007/2008 na výrobu cukru v rámci kvóty;

d) objem dodávateľských práv, od ktorých sa má upustiť;

e) v prípade potreby doklad dokazujúci existenciu dodávateľských práv na hospodársky rok 2007/2008, na ktoré sa odkazuje v písmene c);

f) vyhlásenie pestovateľa o tom, že pozná podmienky týkajúce sa daného režimu podpory;

g) vyhlásenie pestovateľa o tom, že nepreniesol svoje dodávateľské práva, na ktoré sa odkazuje v písmene d), na tretie strany;

h) podpis žiadateľa.

2. Každá žiadosť pestovateľa o podporu na reštrukturalizáciu sa týka len jedného výrobku (cukrová repa/cukrová trstina) a jedného podniku. V prípade, že pestovateľ má dodávateľské práva vzťahujúce sa na viac ako jeden výrobok a/alebo viac ako jeden podnik, môže podať po jednej žiadosti na každý výrobok a/alebo podnik.

3. Po podaní už žiadosť pestovateľa nemôže byť stiahnutá s výhradou článku 10 ods. 5.

▼B

Článok 8

Prijatie žiadosti o poskytnutie podpory na reštrukturalizáciu

1. Poskytovanie podpory na reštrukturalizáciu v rámci finančných obmedzení uvedených v článku 10 ods. 1 a 2 nariadenia (ES) č. 320/2006 je založené na chronologickom poradí podania kompletných žiadostí o poskytnutie podpory na reštrukturalizáciu na základe dátumu a hodiny miestneho času uvedených na potvrdeniach o prijatí príslušným členským štátom v súlade s odsekom 3 tohto článku.

2. Žiadosť o poskytnutie podpory na reštrukturalizáciu sa považuje za úplnú, keď príslušný orgán zainteresovaného členského štátu prijme všetky jej prvky uvedené v článku 4 ods. 2 a 3 nariadenia (ES) č. 320/2006.

3. Príslušný orgán členského štátu zašle príslušnému podniku potvrdenie o prijatí s uvedením dátumu a hodiny podania úplnej žiadosti o poskytnutie podpory na reštrukturalizáciu do piatich pracovných dní od dátumu, ku ktorému sa žiadosť považuje za úplnú.

4. V prípade, že žiadosť nie je úplná, príslušný orgán členského štátu vráti žiadosť do piatich pracovných dní od prijatia späť žiadateľovi a uvedie podmienky, ktoré žiadateľ nedodržal.

5. Žiadosť, ktorá sa nepovažuje za úplnú do termínu uvedeného v článku 4 ods. 1 nariadenia (ES) č. 320/2006, sa nemôže brať do úvahy pre daný hospodársky rok.

6. ►M1 Do dvoch pracovných dní od vydania potvrdenia o prijatí príslušný orgán členského štátu o tom informuje Komisiu, pričom využije vzor tabuľky uvedený v prílohe I. V prípade potreby sa použije samostatná tabuľka pre každý výrobok a každý príslušný hospodársky rok. ◄

▼M1

Článok 8a

Prijatie žiadosti pestovateľa o podporu na reštrukturalizáciu

1. Žiadosť pestovateľa sa podáva príslušnému orgánu členského štátu, v ktorom sa daný podnik nachádza, buď na adresu uvedenú pre príslušný členský štát v prílohe II, alebo – podľa potreby – na akúkoľvek inú adresu alebo akýmkoľvek iným spôsobom doručenia, ktorý na tento účel určí príslušný orgán daného členského štátu. Každá žiadosť pestovateľa sa zasiela iba na jednu adresu a podaná žiadosť obsahuje prvky uvedené v článku 7a ods. 1.

V prípade, že pestovateľ podá viac ako jednu žiadosť v súvislosti s rovnakým výrobkom a rovnakým podnikom alebo rovnakú žiadosť na viac ako jednu adresu, takáto žiadosť alebo žiadosti sa budú považovať za neoprávnené.

2. Žiadosti pestovateľov sa musia doručiť príslušnému orgánu v období od 0.00 hod. 30. októbra 2007 do 24.00 hod. 30. novembra 2007. Príslušným časom je miestny čas v mieste určenia. Žiadosti prijaté pred 30. októbrom 2007 alebo po 30. novembri 2007 sa neberú na vedomie.

3. Na účely uplatňovania článku 4a ods. 3 nariadenia (ES) č. 320/2006 členské štáty ustanovia predbežný výpočet množstva kvóty, na ktorú sa vzťahujú žiadosti pestovateľov. Podrobnosti o žiadostiach pestovateľov, predovšetkým totožnosť žiadateľov, sa nemôžu sprístupniť žiadnej tretej strane.

Oznámenia ustanovené v článku 4a ods. 3 nariadenia (ES) č. 320/2006 obsahujú všetky objemy dodávateľských práv, od ktorých sa upustilo a na ktoré boli predložené žiadosti.

▼B

Článok 9

Oprávnenosť na poskytnutie podpory na reštrukturalizáciu

1. Bez toho, aby boli dotknuté ustanovenia článku 10, príslušný orgán členského štátu rozhodne o oprávnenosti žiadosti o podporu na reštrukturalizáciu a informuje žiadateľa o svojom rozhodnutí do 30 pracovných dní od prijatia úplnej žiadosti, ale aspoň 10 pracovných dní pred konečným termínom uvedeným v článku 5 ods. 1 nariadenia (ES) č. 320/2006.

2. Ak sa má žiadosť považovať za oprávnenú, plán reštrukturalizácie má:

a) obsahovať zhrnutie hlavných cieľov, opatrení a činností, ako aj odhadovaných nákladov na tieto opatrenia, kroky, finančný plán a harmonogramy;

b) mať pre každý závod špecifikovanú výšku kvóty, ktorej sa treba zrieknuť, ktorá má byť nižšia alebo rovnaká ako výrobná kapacita, ktorú treba úplne alebo čiastočne demontovať;

c) zahŕňať osvedčenie o tom, že výrobné zariadenia budú úplne alebo čiastočne demontované a odstránené z výrobného areálu;

d) zohľadniť straty alebo náklady medzi podporou uvedenou v článku 4 ods. 3 písm. b) nariadenia (ES) č. 320/2006, súvisiace so zatvorením a demontážou zariadení uvedených pod písmenom c) tohto odseku, investíciami uvedenými pod písmenom e) tohto odseku, sociálnym programom uvedeným pod písmenom f) tohto odseku a ekologickým plánom uvedeným pod písmenom g) tohto odseku;

e) jasne stanoviť všetky kroky a náklady financované z reštrukturalizačného fondu a prípadne ostatné súvisiace prvky, ktoré sa majú financovať z iných fondov Spoločenstva.

3. Ak sa podmienky uvedené v odseku 2 nesplnia, členský štát bude informovať žiadateľa o dôvodoch takéhoto nesplnenia a stanoví konečný termín v lehote uvedenej v článku 4 ods. 1 nariadenia (ES) č. 320/2006, počas ktorej sa môže plán reštrukturalizácie vhodne prepracovať.

Členský štát rozhodne o oprávnenosti upravenej žiadosti do 15 pracovných dní po konečnom termíne uvedenom v prvom pododseku, ale aspoň 10 pracovných dní pred konečným termínom uvedeným v článku 5 ods. 1 nariadenia (ES) č. 320/2006.

Ak sa upravená žiadosť nepredloží včas alebo sa bude považovať za neoprávnenú, žiadosť o poskytnutie podpory na reštrukturalizáciu sa zamietne a členský štát bude o tom informovať žiadateľa a Komisiu do piatich pracovných dní. Podanie novej žiadosti tým istým žiadateľom je predmetom chronologického poradia uvedeného v článku 8.

▼M1

4. V prípade, že sa žiadosť považuje za oprávnenú, členský štát to oznámi Komisii v lehote dvoch pracovných dní po svojom rozhodnutí s využitím vzoru tabuľky stanovenej v prílohe I.

▼B

5. Odchylne od ustanovení odsekov 1, 3 a 4 na hospodársky rok 2006/2007 členský štát rozhodne o oprávnenosti žiadosti alebo upravenej žiadosti aspoň osem pracovných dní pred termínom uvedeným v článku 5 ods. 1 nariadenia (ES) č. 320/2006 a svoje rozhodnutie oznámi Komisii v ten istý deň.

▼M1

6. Ak príslušný orgán nedostal od podniku žiadnu oprávnenú žiadosť v termíne stanovenom v článku 4 ods. 1 nariadenia (ES) č. 320/2006, preverí žiadosti pestovateľov týkajúce sa tohto podniku so zreteľom na:

a) existenciu dodávateľských práv v súvislosti s príslušným podnikom na rok 2007/2008;

b) požadovanú tonáž v ekvivalente bieleho cukru na základe dodávateľských práv alebo ak sa množstvo vyjadruje v tonách alebo hektároch cukrovej repy, prevedie toto množstvo pomocou koeficientu uplatňovaného podľa dohody v rámci odvetvia, alebo v prípade, že takýto koeficient neexistuje, pomocou koeficientu, ktorý určí príslušný orgán členského štátu po konzultácii so zástupcami dotknutého podniku a zainteresovaných pestovateľov.

Najneskôr 10 pracovných dní pred termínom ustanoveným v článku 5 ods. 1 nariadenia (ES) č. 320/2006 príslušný orgán členského štátu informuje Komisiu o celkovej výške kvóty, ktorá sa má znížiť z dôvodu oprávnených žiadostí pestovateľov pre každý zainteresovaný podnik prostredníctvom tabuľky stanovenej v prílohe I k tomuto nariadeniu.

7. Príslušný orgán členského štátu rozhodne o spôsobilosti sociálneho plánu, ktorý má podnik predložiť, a svoje rozhodnutie oznámi príslušnému podniku a Komisii najmenej 10 pracovných dní pred termínom ustanoveným v článku 5 ods. 1 nariadenia (ES) č. 320/2006.

▼B

Článok 10

Udelenie podpory na reštrukturalizáciu

1. Komisia zavedie zoznam úplných žiadostí o poskytnutie podpory na reštrukturalizáciu v chronologickom poradí ich podania, ako sa uvádza na potvrdeniach o prijatí príslušným členským štátom.

▼M1

V prípade, že boli podané žiadosti pestovateľov týkajúce sa podniku, ktorý sám nepodal oprávnenú žiadosť v lehote stanovenej v článku 4 ods. 1 nariadenia (ES) č. 320/2006, za okamih podania uvedený v prvom pododseku tohto odseku sa pokladá okamih podania poslednej žiadosti pestovateľa týkajúcej sa kvóty uvedeného podniku.

▼M1

2. Pred termínom ustanoveným v článku 5 ods. 1 nariadenia (ES) č. 320/2006 Komisia stanoví odhadovanú dostupnosť finančných zdrojov z reštrukturalizačného fondu:

a) na všetky žiadosti týkajúce sa nasledujúceho hospodárskeho roku, ktoré príslušný orgán členského štátu prijal do termínu stanoveného v článku 4 ods. 1 uvedeného nariadenia a uznal ako oprávnené, ako aj na všetky s nimi súvisiace pomoci;

b) na všetky žiadosti pestovateľov týkajúce sa podnikov, ktoré nepodali oprávnenú žiadosť na hospodársky rok 2008/2009, prijaté do termínu stanoveného v článku 4a ods. 2 uvedeného nariadenia, ako aj na pomoci, ktoré s nimi súvisia, do limitu 10 % stanoveného v článku 4a ods. 4 uvedeného nariadenia.

▼B

3. Komisia bude informovať výbor poľnohospodárskych fondov uvedený v článku 41 ods. 1 nariadenia Rady (ES) č. 1290/2005 ( 5 ) o rozhodnutiach prijatých v súlade s odsekom 1 tohto článku. Pokiaľ ide o hospodársky rok 2006/2007, Komisia informuje výbor pre fond uvedený v článku 13 ods. 1 nariadenia Rady (ES) č. 1258/1999 ( 6 ).

4. Členské štáty oznámia žiadateľom poskytnutie podpory z reštrukturalizačných zdrojov na ich príslušný oprávnený plán reštrukturalizácie do konečného termínu uvedeného v článku 5 ods. 1 nariadenia (ES) č. 320/2006. Príslušný orgán členského štátu zašle Komisii úplnú kópiu schváleného plánu reštrukturalizácie.

▼M1

5. V prípade, že sa súčasne podá niekoľko oprávnených žiadostí pestovateľov a výška dodávok, od ktorých sa v rámci týchto žiadostí má upustiť, prekročí niektorý z 10 % limitov uvedených v prvom pododseku článku 4a ods. 4 nariadenia (ES) č. 320/2006, členský štát oznámi príslušným žiadateľom, že sa na ich žiadosti uplatní koeficient pomerného zníženia. Odchylne od článku 7a ods. 3 žiadatelia môžu v tomto prípade písomne stiahnuť svoje žiadosti do piatich pracovných dní. Koeficient, ktorý sa má uplatniť na ostatné žiadosti, sa v tom prípade primerane upraví.

6. V lehote ustanovenej v článku 4a ods. 4 nariadenia (ES) č. 320/2006 príslušný orgán členského štátu:

a) informuje pestovateľov o udelení podpory na reštrukturalizáciu;

b) poskytne príslušným podnikom zoznam príslušných pestovateľov vrátane jednotlivých objemov dodávateľských práv, od ktorých títo pestovatelia upustili;

c) oznámi príslušnému podniku takto zníženú výšku kvóty.

7. Celková výška kvót znížených pre každý podnik v súlade s článkom 4a ods. 4 nariadenia (ES) č. 320/2006 sa oznámi Komisii.

▼B

Článok 11

Zmeny a doplnenia plánu reštrukturalizácie

1. Hneď po udelení podpory na reštrukturalizáciu príjemca vykoná všetky opatrenia uvedené podrobne v schválenom pláne reštrukturalizácie a dodrží záväzky obsiahnuté v jeho žiadosti o podporu na reštrukturalizáciu.

2. Každú zmenu a doplnenie schváleného plánu reštrukturalizácie musí odsúhlasiť členský štát na základe žiadosti príslušného podniku:

a) s vysvetlením dôvodov a problémov pri realizácii, ktorým musí čeliť;

b) s predložením úprav alebo navrhnutých nových opatrení a očakávaných účinkov;

c) s podrobným uvedením finančných a časových dosahov.

Zmeny a doplnenia nemôžu zmeniť celkovú výšku podpory na reštrukturalizáciu, ktorá sa má udeliť, ani dočasné sumy na reštrukturalizáciu, ktoré sa majú vyplatiť v súlade s článkom 11 nariadenia (ES) č. 320/2006.

Členský štát oznámi Komisii zmenený a doplnený plán reštrukturalizácie.

▼M1

Článok 11a

Osobitné situácie týkajúce sa dodatočných žiadostí o podporu na reštrukturalizáciu

1. Ak sa v prípade továrne, ktorej sa poskytla podpora na reštrukturalizáciu podľa článku 3 ods. 1 písm. a) nariadenia (ES) č. 320/2006 na základe žiadosti podľa článku 4 ods. 1 uvedeného nariadenia, predloží dodatočná žiadosť o podporu na reštrukturalizáciu v súlade s článkom 4 ods. 1a uvedeného nariadenia za vzdanie sa dodatočnej kvóty, reštrukturalizačný plán, ktorý sa zahrnie do tejto žiadosti, sa zakladá na celkovej kvóte, ktorej sa podnik vzdá, a nahradí tak reštrukturalizačný plán predložený v súvislosti s prvou žiadosťou a prijatý podľa článku 5 uvedeného nariadenia.

To sa uplatňuje aj v prípade, ak sa prvá a dodatočná žiadosť predložia s ohľadom na udelenie podpory na reštrukturalizáciu podľa článku 3 ods. 1 písm. b) nariadenia (ES) č. 320/2006.

2. Ak sa v prípade továrne, ktorej sa poskytla podpora na reštrukturalizáciu podľa článku 3 ods. 1 písm. b) na základe žiadosti podľa článku 4 ods. 1 uvedeného nariadenia, predloží dodatočná žiadosť o podporu na reštrukturalizáciu v súlade s článkom 4 ods. 1a uvedeného nariadenia za vzdanie sa dodatočnej kvóty, s ohľadom na udelenie podpory na reštrukturalizáciu podľa článku 3 ods. 1 písm. a) uvedeného nariadenia, môže sa predchádzajúca žiadosť znovu zvážiť na účel poskytnutia podpory podľa článku 3 ods. 1 písm. a) uvedeného nariadenia za predpokladu, že reštrukturalizačný plán, ktorý sa má zahrnúť do dodatočnej žiadosti, sa zakladá na celkovej kvóte, ktorej sa podnik vzdá, a že tento reštrukturalizačný plán nahrádza reštrukturalizačný plán predložený v súvislosti s prvou žiadosťou a prijatý podľa článku 5 uvedeného nariadenia.

To sa uplatňuje aj na prvé žiadosti, ktoré boli predložené s ohľadom na udelenie podpory na reštrukturalizáciu podľa článku 3 ods. 1 písm. c) nariadenia (ES) č. 320/2006, ak sa dodatočná žiadosť predloží s ohľadom na udelenie podpory na reštrukturalizáciu podľa článku 3 ods. 1 písm. a) alebo b) uvedeného nariadenia.

▼B

Článok 12

Stiahnutie alebo odročenie žiadosti o reštrukturalizáciu

1. Oprávnené žiadosti, na ktoré sa reštrukturalizačná podpora nemôže udeliť na hospodársky rok, v ktorom sa požaduje zrieknutie sa kvóty, môže žiadateľ stiahnuť do dvoch mesiacov po termíne uvedenom v článku 5 ods. 1 nariadenia (ES) č. 320/2006.

2. Ak príslušný podnik nestiahne svoju žiadosť v súlade s odsekom 1, tak v lehote uvedenej v tomto odseku upraví predmetný plán reštrukturalizácie s cieľom zohľadniť výšku podpory na reštrukturalizáciu platnú na nasledujúci hospodársky rok, ako sa uvádza v článku 3 ods. 5 nariadenia (ES) č. 320/2006.

Na účely článku 8 ods. 1 sa berie do úvahy dátum podania pôvodnej žiadosti.

V prípade uvedenom v prvom pododseku žiadateľ odloží zrieknutie sa svojej kvóty o jeden hospodársky rok a zostane naďalej subjektom uchádzajúcim sa o vyplatenie dočasnej sumy na reštrukturalizáciu, ako je uvedené v článku 11 nariadenia (ES) č. 320/2006.







KAPITOLA IV

INÉ PODPORY Z REŠTRUKTURALIZAČNÝCH FONDOV

Článok 13

Výška podpory na členský štát

▼M1

1. Komisia určí sumy pridelené každému členskému štátu z reštrukturalizačného fondu do 31. mája 2008 na hospodársky rok 2008/2009 a do 31. marca 2009 na hospodársky rok 2009/2010 na:

▼B

a) podporu na diverzifikáciu uvedenú v článku 6 nariadenia (ES) č. 320/2006;

b) dodatočnú podporu na diverzifikáciu uvedenú v článku 7 nariadenia (ES) č. 320/2006;

c) prechodnú podporu pre určité členské štáty uvedenú v článku 9 nariadenia (ES) č. 320/2006.

2. Sumy uvedené v odseku 1 písm. a) a b) budú vychádzať:

a) z výšky podpory na diverzifikáciu uvedenej v článku 6 ods. 2 nariadenia (ES) č. 320/2006, vynásobenej výškou kvóty cukru, ktorej sa príslušný členský štát zriekol a na ktorú sa má udeliť podpora na reštrukturalizáciu od: — hospodárskeho roku 2006/2007 v prípade množstiev stanovených v októbri 2006, — hospodárskeho roku 2007/2008 v prípade množstiev stanovených v marci 2007, — hospodárskeho roku 2008/2009 v prípade množstiev stanovených v marci 2008, — hospodárskeho roku 2009/2010 v prípade súm stanovených v marci 2009;

b) výšky dodatočnej podpory na diverzifikáciu zodpovedajúcej najvyššej z percentuálnych hodnôt získaných v súlade s článkom 7 ods. 1 nariadenia (ES) č. 320/2006 a vynásobenej celkovou výškou kvóty cukru uvedenou v písmene a) tohto odseku až do: — hospodárskeho roku 2006/2007 v prípade množstiev stanovených v októbri 2006, — hospodárskeho roku 2007/2008 v prípade množstiev stanovených v marci 2007, — hospodárskeho roku 2008/2009 v prípade množstiev stanovených v marci 2008, — hospodárskeho roku 2009/2010 v prípade množstiev stanovených v marci 2009. Hodnota, ktorá je výsledkom výpočtu uvedeného v prvom pododseku, sa podľa potreby zníži o všetky hodnoty dodatočnej diverzifikácie stanovenej predtým v súlade s postupom uvedeným pod týmto písmenom;

c) tam, kde to prichádza do úvahy, zo súm prechodnej podpory pre určité členské štáty uvedených v článku 9 nariadenia (ES) č. 320/2006.

3. Sumy získané metódou uvedenou v odseku 2 sa pripočítajú k príslušným sumám stanoveným v súlade s odsekom 1 za predchádzajúce roky.

Článok 14

Vnútroštátne reštrukturalizačné programy

1. Do 31. decembra 2006 a do 30. septembra 2007, 2008 a 2009 príslušné členské štáty oznámia Komisii svoje vnútroštátne reštrukturalizačné programy s podrobným uvedením opatrení, ktoré sa majú vykonať v rámci limitu súm podpory na diverzifikáciu stanovených v súlade s článkom 13 ods. 2 písm. a), výšky dodatočnej podpory na diverzifikáciu v súlade s článkom 13 ods. 2 písm. b) a výšky prechodnej podpory pre určité členské štáty stanovenej v súlade s článkom 13 ods. 2 písm. c).

2. Vnútroštátne programy reštrukturalizácie budú zahŕňať minimálne tieto prvky:

a) súhrn hlavných cieľov, opatrení, krokov, nákladov, finančných intervencií a časových harmonogramov uvedených pre každý z príslušných regiónov;

b) opis príslušných regiónov a analýzu problémov spojených s reštrukturalizáciou sektora cukru;

c) predloženie účelu a predpokladaných krokov alebo opatrení s preukázaním ich konzistentnosti s oprávnenými plánmi reštrukturalizácie uvedenými v článku 9, politiku rozvoja vidieka v príslušných regiónoch a ostatné opatrenia prijaté alebo očakávané v týchto regiónoch, a to najmä z iných fondov Spoločenstva;

d) časový harmonogram všetkých krokov alebo opatrení a kritériá, ktorými sa treba riadiť s cieľom diferencovať ich od iných krokov alebo opatrení, pri ktorých sa počíta, že sa budú financovať z iných fondov Spoločenstva;

e) ak to prichádza do úvahy, výšku dodatočnej podpory na diverzifikáciu, ktorá sa má poskytnúť pre pestovateľov cukrovej repy alebo cukrovej trstiny, ktorí sa vzdávajú svojej produkcie, a cieľ a nediskriminačné kritériá, ktorými sa treba riadiť pri poskytovaní takejto podpory;

f) finančný plán s podrobným uvedením všetkých nákladov podľa jednotlivých krokov alebo opatrení a predpokladaný časový harmonogram platieb.

3. Kroky alebo opatrenia uvedené vo vnútroštátnom programe reštrukturalizácie sa realizujú do 30. septembra 2010.

Článok 15

Prechodná podpora pre rafinérie s celoročnou prevádzkou

1. Rafinéria s celoročnou prevádzkou, ktorá k 30. júnu 2006 bola rafinériou v zmysle článku 7 ods. 4 nariadenia (ES) č. 1260/2001, môže požiadať o prechodnú podporu uvedenú v článku 8 ods. 2 nariadenia (ES) č. 320/2006, ktorú má poskytnúť ten členský štát, na ktorého území sa rafinéria nachádza.

2. Rafinéria s celoročnou prevádzkou podá žiadosť o poskytnutie podpory spolu s podnikateľským zámerom uvedeným v článku 8 ods. 3 nariadenia (ES) č. 320/2006 do termínu, ktorý stanoví príslušný členský štát, najneskôr však 30. septembra 2007.

3. Podnikateľský zámer uvedený v článku 8 ods. 3 nariadenia (ES) č. 320/2006 bude zahŕňať minimálne tieto prvky:

a) zhrnutie hlavných cieľov, opatrení, krokov, nákladov, finančných intervencií a časových harmonogramov;

b) opis a analýzu problémov ktoré vznikli, s cieľom prispôsobiť sa reforme organizácie trhu Spoločenstva s cukrom;

c) predloženie predpokladaných krokov alebo opatrení s preukázaním ich konzistentnosti s ostatnými opatreniami vykonanými alebo predpokladanými na základe iných fondov Spoločenstva v príslušnom regióne, na ktorých základe je žiadateľ príjemcom;

d) harmonogram všetkých krokov alebo opatrení a kritériá, ktorými sa treba riadiť s cieľom diferencovať ich od iných podobných krokov alebo opatrení, pri ktorých sa počíta, že sa budú financovať z iných fondov Spoločenstva, na ktorých základe je žiadateľ príjemcom;

e) finančný plán s podrobným uvedením všetkých nákladov podľa jednotlivých krokov alebo opatrení a predpokladaný časový harmonogram platieb.

4. Kroky alebo opatrenia predpokladané v podnikateľskom pláne musia zahŕňať jeden prvok alebo viacero z týchto prvkov: investície, demontáž výrobných zariadení, príspevky na prevádzkové náklady, ustanovenia o odpisoch zariadenia, a iné ustanovenia, ktoré sa považujú za potrebné s cieľom prispôsobiť sa novej situácii.

5. Členský štát rozhodne o oprávnenosti podnikateľského zámeru v rámci finančných limitov článku 8 ods. 2 nariadenia (ES) č. 320/2006 a svoje rozhodnutie oznámi žiadateľovi a Komisii do 30 pracovných dní po termíne uvedenom v odseku 2 tohto článku.

Členský štát zároveň informuje Komisiu o sumách, ktoré sa majú prideliť každej rafinérii, a ak je to dôležité, o cieľoch a nediskriminačných kritériách uplatňovaných na rozdeľovanie podpory medzi rôzne rafinérie s celoročnou prevádzkou, ktoré sa nachádzajú na jeho území.

6. Kroky alebo opatrenia uvedené v podnikateľskom zámere sa implementujú do 30. septembra 2010.







KAPITOLA V

▼M1

PLATBY PODPORY A DOČASNÁ REŠTRUKTURALIZAČNÁ SUMA

▼B

Článok 16

Platba podpory na reštrukturalizáciu

1. Platba každej splátky podpory na reštrukturalizáciu, ako sa uvádza v článku 10 ods. 4 nariadenia (ES) č. 320/2006, je podmienená zložením zábezpeky vo výške, ktorá sa rovná 120 % výšky príslušnej splátky.

▼M1

V prípade, že je však príslušný orgán členského štátu spokojný, že podmienky stanovené v článku 22 ods. 1 sa plnia pred platbou akejkoľvek platby, platba nebude podmienená zložením zábezpeky.

▼B

2. V prípade, že platby pestovateľom a dodávateľom strojového zariadenia realizuje priamo členský štát v súlade s článkom 19 ods. 2, výška príslušnej splátky sa zníži o sumy, ktoré sa vyplatia pestovateľom a dodávateľom strojového zariadenia.

3. Podpora na reštrukturalizáciu sa vyplatí najneskôr do 30. septembra 2011.

4. Tam, kde to prichádza do úvahy, Komisia stanoví do 31. januára 2008, 2009, 2010 a 2011 percento prvej a druhej platby uvedené v druhom pododseku článku 10 ods. 4 nariadenia (ES) č. 320/2006, ako aj predbežný dátum druhej platby.

▼M1

Článok 16a

Úhrada spätnej podpory na reštrukturalizáciu pestovateľom a podnikom, ktoré reštrukturalizáciu vykonali v rokoch 2006/2007 a 2007/2008

1. Spätné platby v súlade s článkom 3 ods. 8 nariadenia (ES) č. 320/2006 sa týkajú súm predstavujúcich kladný rozdiel medzi podporou udelenou podnikom a pestovateľom v hospodárskych rokoch 2006/2007 a 2007/2008 a podporou, ktorú by boli dostali podľa podmienok platných na hospodársky rok 2008/2009.

Na účely uplatňovania prvého pododseku členské štáty oznámia Komisii najneskôr do 30. novembra 2007 percentuálne podiely, ktoré stanovili pre pestovateľov a poskytovateľov strojového zariadenia v súlade s článkom 3 ods. 6 nariadenia (ES) č. 320/2006 v prípade všetkých udelených podpôr na reštrukturalizáciu na hospodárske roky 2006/2007 a 2007/2008.

Komisia následne určí sumy pre jednotlivé členské štáty, ktoré bude možné spätne udeliť.

2. Spätné úhrady sa vykonajú v júni 2008.

Článok 16 ods. 1 a 2 sa uplatňujú mutatis mutandis.

▼B

Článok 17

Platba podpory na diverzifikáciu, dodatočnej podpory na diverzifikáciu a prechodnej podpory určitým členským štátom

1. V rámci limitu súm stanovených v súlade s článkom 13 ods. 3 platbu podpory na diverzifikáciu, dodatkovej podpory na diverzifikáciu a prechodnej podpory určitým členským štátom vykoná členský štát pre príjemcov dvakrát ročne, a to v marci a v septembri na oprávnené výdavky, ktoré skutočne vznikli, boli zdokumentované a skontrolované.

V prípade, že sa určitá časť dodatkovej podpory na diverzifikáciu udeľuje pestovateľom cukrovej repy alebo cukrovej trstiny, ktorí sa vzdali svojej produkcie v súlade s článkom 7 ods. 2 nariadenia (ES) č. 320/2006, členský štát musí zabezpečiť, aby sa príslušní pestovatelia definitívne vzdali pestovania cukrovej repy alebo cukrovej trstiny.

2. Prvá platba sa môže realizovať v septembri 2007. Podpora na diverzifikáciu, dodatková podpora na diverzifikáciu a prechodná podpora určitým členským štátom sa musí vyplatiť najneskôr 30. septembra 2011.

Článok 18

Platba prechodnej podpory rafinériám s celoročnou prevádzkou

1. V rámci limitov uvedených v článku 8 ods. 2 nariadenia (ES) č. 320/2006 platby prechodnej podpory rafinériám s celoročnou prevádzkou na oprávnené výdavky na základe podnikateľského zámeru vyplatí členský štát príjemcom v dvoch splátkach:

a) 40 % v septembri 2007;

b) 60 % v marci 2008.

Platba každej splátky je podmienená zložením zábezpeky vo výške, ktorá sa rovná 120 % výšky príslušnej splátky.

2. Odchylne od odseku 1 sa celkové výdavky môžu vyplatiť jednou platbou v septembri 2007 pod podmienkou, že do 15. septembra 2007:

a) všetky opatrenia a kroky predpokladané v podnikateľskom pláne boli vykonané;

b) bola predložená záverečná správa uvedená v článku 24 ods. 2;

c) členský štát vykonal kontroly uvedené v článku 25.

Platba v takomto prípade nie je podmienená zložením zábezpeky.

Článok 19

Platby pestovateľom a poskytovateľom strojového zariadenia

1. Najneskôr dva mesiace po prijatí prvej splátky podpory na reštrukturalizáciu a na základe informácií, ktoré poskytol daný členský štát v súlade s článkom 6 ods. 1, podniky vykonajú platbu pestovateľom cukrovej repy, cukrovej trstiny a čakanky, ako aj dodávateľom strojového zariadenia.

2. Platby pestovateľom a dodávateľom strojového zariadenia môže členský štát realizovať priamo príslušným znížením výšky podpory na reštrukturalizáciu, ktorá sa má vyplatiť v súlade s článkom 16 ods. 2, v rámci limitu stanoveného v odseku 3. V takomto prípade sa platby budú realizovať súbežne s platbou časti podpory na reštrukturalizáciu splatnej danému podniku.

3. Výška platby uvedenej v odsekoch 1 a 2 nebude vyššia ako 50 % prvej splátky. Ak táto suma nepokrýva celú sumu, ktorá sa má vyplatiť, vyplatí sa zvyšná časť:

a) najneskôr dva mesiace po tom, ako príslušný podnik prijal druhú splátku podpory, v prípade, že platbu realizuje podnik;

b) zároveň s platbou druhej splátky podpory na reštrukturalizáciu, ktorá sa má vyplatiť podniku, v prípade, že platbu realizuje priamo členský štát.

Článok 20

Rozhodnutie o odklade platby

Ak sa Komisia rozhodne odložiť platby podpory na diverzifikáciu, dodatkovej podpory na diverzifikáciu, prechodnej podpory rafinériám s celoročnou prevádzkou alebo prechodnej podpory určitým členským štátom v súlade s článkom 10 ods. 5 nariadenia (ES) č. 320/2006, informuje členské štáty o svojom rozhodnutí do 31. mája a do 31. januára.

Článok 21

Mena

1. V prípade dočasného reštrukturalizačného fondu sumy záväzkov a platieb Komisie a sumy dočasnej podpory na reštrukturalizáciu, ako aj výšky výdavkov vo vyhláseniach o výdavkoch členských štátov sa vyjadria a vyplatia v eurách.

2. Pokiaľ ide o akúkoľvek platbu v inej mene ako euro, výmenným kurzom bude najaktuálnejší devízový kurz stanovený Európskou centrálnou bankou pred prvým dňom mesiaca rozhodujúcej skutočnosti pre príslušnú platbu.

Rozhodujúci je dátum platby.

Článok 22

Uvoľnenie zábezpek

▼M1

1. Zábezpeky uvedené v článku 16 ods. 1, článku 16a ods. 2 a článku 18 ods. 2 sa uvoľnia, ak:

▼B

a) boli implementované všetky opatrenia a kroky predpokladané v reštrukturalizačnom pláne, vo vnútroštátnych reštrukturalizačných programoch a prípadne v podnikateľskom zámere;

b) bola predložená záverečná kontrolná správa podľa článku 23 ods. 2;

c) členské štáty vykonali kontroly uvedené v článku 25;

d) v prípade podpory na reštrukturalizáciu podporu pestovateľom cukrovej repy, cukrovej trstiny a čakanky a poskytovateľom strojového zariadenia vyplatil podnik, pokiaľ takéto platby nerealizoval priamo členský štát v súlade s článkom 19 ods. 2;

e) tam, kde to prichádza do úvahy, sa platby týkajúce sa prebytočného cukru, izoglukózy alebo inulínového sirupu na sklade nad rámec kvóty na začiatku hospodárskeho roku, od ktorého sa realizovalo zrieknutie sa kvóty, realizovali.

2. Bez ohľadu na odsek 1 zábezpeka môže byť na žiadosť príjemcu čiastočne uvoľnená vo výške výdavkov skutočne vzniknutých vzhľadom na kroky a opatrenia podľa plánu reštrukturalizácie alebo podnikateľského plánu pod podmienkou, že sa účinne vykonala kontrola uvedená v článku 25 ods. 1 a správa o kontrole uvedená v článku 25 ods. 3 bola vypracovaná.

3. Okrem prípadov vyššej moci zábezpeka prepadne, ak podmienky stanovené v odseku 1 nebudú splnené najneskôr 30. septembra 2011.

▼M1

Článok 22a

Dočasná reštrukturalizačná suma

Zníženie dočasnej reštrukturalizačnej sumy uvedenej v článku 11 ods. 6 nariadenia (ES) č. 320/2006 sa vyrovná voči druhej splátke tejto sumy, ktorú majú príslušné podniky uhradiť do 31. októbra 2008 v súlade s druhou zarážkou druhého pododseku odseku 5 toho istého článku.

▼B







KAPITOLA VI

PODÁVANIE SPRÁV, KONTROLY A SANKCIE

Článok 23

Podávanie správ

1. Podniky, ktoré sa uchádzajú o podporu na reštrukturalizáciu, informujú strany, ktoré boli zaangažované v procese konzultácií uvedenom v článku 1 o:

a) rozhodnutiach, ktoré prijal členský štát v súlade s článkami 8, 9, 10 a 11;

b) tom, čo sa skutočne vykonalo každý rok na základe schváleného plánu reštrukturalizácie.

2. Podniky, ktoré získali podporu z reštrukturalizačného fondu, predložia výročnú hodnotiacu správu príslušnému orgánu toho členského štátu, ktorý poskytol podporu, najneskôr tri mesiace po ukončení hospodárskeho roku, počas ktorého sa takéto opatrenia realizovali.

V tejto správe sa podrobne uvedú podniknuté kroky a opatrenia spolu s výdavkami, ktoré vznikli počas predchádzajúceho hospodárskeho roku, pričom sa porovnajú s krokmi alebo opatreniami a výdavkami podrobne uvedenými v pláne reštrukturalizácie alebo v predmetnom podnikateľskom zámere.

Najneskôr tri mesiace po realizácii všetkých krokov a opatrení predpokladaných v príslušnom pláne reštrukturalizácie alebo podnikateľskom zámere podnik predloží príslušnému orgánu členského štátu záverečnú správu, v ktorej budú zhrnuté všetky kroky a opatrenia spolu s vynaloženými výdavkami.

Článok 24

Podávanie správ členskými štátmi

1. Členské štáty predložia Komisii výročné hodnotiace správy, ktoré sa týkajú plánu reštrukturalizácie, vnútroštátnych programov reštrukturalizácie a podnikateľského zámeru, najneskôr šesť mesiacov po ukončení príslušného hospodárskeho roku.

Tieto správy budú obsahovať:

a) opis vykonaných krokov alebo opatrení a dodržiavania časového rámca;

b) vyhlásenie o skutočnostiach na základe aspoň jednej kontroly v teréne v areáli každej továrne pre každý plán reštrukturalizácie alebo podnikateľský zámer;

c) porovnanie medzi predpokladanými a vzniknutými výdavkami;

d) analýzu angažovanosti iných fondov Spoločenstva a ich súladu s podporami financovanými z fondu reštrukturalizácie;

e) ak to prichádza do úvahy, všetky zmeny plánu reštrukturalizácie, dôvody a dosah do budúcnosti.

2. Do 30. júna 2011 členský štát predloží Komisii záverečnú správu o pokroku s porovnaním implementovaných krokov alebo opatrení a vzniknutých výdavkov s krokmi alebo opatreniami a výdavkami predpokladanými v plánoch reštrukturalizácie, vnútroštátnych programoch reštrukturalizácie a podnikateľských zámeroch spolu s vysvetlením dôvodov odchýlok.

Záverečná hodnotiaca správa bude taktiež obsahovať zoznam pokút, ktoré sa vyrúbili počas celého obdobia, ako aj vyhlásenie o tom, že žiadne dávky, pokuty ani sumy týkajúce sa cukru, izoglukózy alebo inulínového sirupu vyrobených predtým továrňami čiastočne alebo úplne demontovanými nezostali neuhradené.

Článok 25

Kontroly

1. Príslušný orgán členského štátu do troch mesiacov od termínu uvedeného v článku 23 ods. 2 skontroluje každý podnik a výrobný areál, ktorý prijal podporu z fondu reštrukturalizácie.

Táto kontrola preverí, či sa dodržuje plán reštrukturalizácie a podnikateľský zámer, a overí správnosť a úplnosť informácií, ktoré podnik uviedol vo svojej hodnotiacej správe. Prvá kontrola plnenia plánu reštrukturalizácie taktiež overí všetky ďalšie informácie, ktoré podnik uviedol vo svojej žiadosti o podporu na reštrukturalizáciu, najmä potvrdenie v článku 4 ods. 2 písm. b) nariadenia (ES) č. 320/2006.

2. Kontrola sa vo všetkých prípadoch bude týkať prvkov plánu reštrukturalizácie uvedených v článku 4 ods. 3 nariadenia (ES) č. 320/2006. Za každú kontrolu sa vypracuje správa, v ktorej budú v plnom rozsahu opísané vykonané práce, hlavné zistenia a všetky požadované následné kroky.

3. Správa o kontrole bude mať nasledujúce časti:

a) všeobecnú časť obsahujúcu tieto informácie: i) príjemcu a výrobný areál podliehajúci kontrole; ii) prítomné osoby; iii) či bol príjemca na kontrolu upozornený, a ak áno, v akom časovom predstihu;

b) pre každý z prvkov plánu reštrukturalizácie uvedených v článku 4 ods. 3 nariadenia (ES) č. 320/2006 a pre každý podnikateľský zámer samostatne časť zvažujúcu vykonané kontroly a obsahujúcu najmä tieto informácie: i) požiadavky a normy podliehajúce kontrole; ii) charakteristiku a rozsah vykonaných kontrol; iii) zistenia; iv) prvky plánu reštrukturalizácie alebo podnikateľského zámeru, kde nebolo zistené žiadne nedodržanie;

c) hodnotiacu časť s uvedením posúdenia dôležitosti nedodržania vzhľadom na každý prvok na základe jeho závažnosti, rozsahu, stupňa splnenia a predchádzajúcej histórie s uvedením akýchkoľvek nezhôd, ktoré viedli alebo by mohli viesť k opatreniam prijímaným v súlade s článkom 26 alebo 27.

4. Príjemca bude informovaný o každom zistenom nedodržaní.

5. Správa o kontrole sa finalizuje do jedného mesiaca od dátumu kontroly.

Článok 26

Vrátenie

1. Bez toho, aby boli dotknuté ustanovenia odseku 4, ak príjemca nesplní jeden záväzok alebo viacero svojich záväzkov podľa plánu reštrukturalizácie, podnikateľského plánu alebo prípadne vnútroštátneho programu reštrukturalizácie, časť podpory pridelenej vzhľadom na príslušný(-é) záväzok(-zky) sa vráti okrem prípadu vyššej moci.

2. Úroky sa vypočítajú za obdobie, ktoré uplynulo medzi šesťdesiatym dňom po oznámení povinnosti príjemcovi vrátiť časť podpory a jej uhradením.

Úrokovou mierou pre pohľadávky neuhradené k dátumu splatnosti bude úroková miera uplatňovaná Európskou centrálnou bankou na jej operácie spojené s refinancovaním istiny, uverejnená v sérii C Úradného vestníka Európskej únie, platná v prvý kalendárny deň mesiaca dátumu splatnosti, zvýšená o tri a pol percenta.

3. Členský štát môže poskytnúť príjemcovi lehotu dvoch mesiacov na dosiahnutie súladu so záväzkom podľa plánu reštrukturalizácie alebo podnikateľského zámeru.

Článok 27

Pokuty

1. Ak príjemca nesplní jeden záväzok alebo viacero svojich záväzkov podľa plánu reštrukturalizácie, podnikateľského zámeru alebo vnútroštátneho plánu reštrukturalizácie, bude sa od neho vyžadovať platba, ktorá sa rovná 10 % sumy, ktorú má vrátiť podľa článku 26.

2. Uvedené pokuty, ktoré sa majú uložiť podľa článku 1, nebudú uložené vtedy, ak podnik vie preukázať, k spokojnosti príslušného orgánu, že nedodržanie spôsobila vyššia moc, a ak jasne uviedol príčinu nedodržania v hodnotiacej správe predloženej podľa článku 23 ods. 2.

3. Ak sa nedodržania dopustil zámerne alebo ako následku hrubej nedbalosti, od príjemcu sa vyžaduje uhradiť sumu, ktorá sa rovná 30 % sumy, ktorá sa má vrátiť podľa článku 26.







KAPITOLA VII

ZÁVEREČNÉ USTANOVENIA

Článok 28

Nadobudnutie účinnosti

Toto nariadenie nadobúda účinnosť dňom jeho uverejnenia v Úradnom vestníku Európskej únie.

Bude sa uplatňovať od 1. júla 2006.

Toto nariadenie je záväzné v celom rozsahu a priamo uplatniteľné vo všetkých členských štátoch.









►M1 PRÍLOHA I ◄

▼M1









PRÍLOHA II

Adresy, na ktoré sa odkazuje v článku 8a ods. 1

Belgique/België: Bureau de coordination agricole WTC 3, Boulevard Simon Bolivar 30 4e étage, bureau 55 B-1000 Bruxelles Fax (32-2) 208 35 68 Landbouwbureau WTC 3, Simon Bolivarlaan 30 4e verdieping, bureel 55 B-1000 Brussel Fax (32-2) 208 35 68

България: Държавен фонд „Земеделие“ — Разплащателна агенция бул. „Цар Борис III“ 136 София (Sofia) 1618 Тел. (359-2) 818 72 02 Факс (359-2) 818 71 67

Česká republika: Státní zemědělský intervenční fond Oddělení pro cukr a škrob Ve Smečkách 33 CZ-110 00 Praha 1 Tel.: (420) 222 871 427 Fax: (420) 222 871 875 E-mail: Sarka.Dubovicka@szif.cz

Danmark: Direktoratet for FødevareErhverv Nyropsgade 30 DK-1780 København V Tlf. (45) 33 95 80 00

Deutschland: Bundesanstalt für Landwirtschaft und Ernährung Referat 312 D-53168 Bonn Tel. (49-228) 68 45-3704 oder 3640 Fax (49-228) 68 45-3985, 3276 oder 3624

Ελλάδα: Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (OΠEKEΠE) Αχαρνών 241 GR-104 46 Αθήνα Τηλ. (30) 210 228 33 54 Φαξ (30) 210 221 15 01 E-mail: g.kentros@opekepe.gr

España: Fondo Español de Garantía Agraria (FEGA), Subdirección General de Sectores Especiales http://www.fega.es

France: Office national interprofessionnel des grandes cultures (ONIGC) TSA 20002 F-93555 Montreuil-sous-Bois cedex Fax (33) 174 90 01 30

Italia: Agenzia per le erogazioni in agricoltura Area Autorizzazioni pagamenti PAC prodotti animali, seminativi e foraggi-zucchero Via Torino, 45 I-00184 Roma Tel. (39) 06 49 49 92 47 Fax (39) 06 49 49 90 72 E-mail: uo.seminativi@agea.gov.it

Lietuva: Nacionalinė mokėjimo agentūra prie Žemės ūkio ministerijos Blindžių g.17 LT 08111 Vilnius Tel.: (370) 5 252 69 99; 252 67 03 Faksas (370) 5 252 69 45 El. paštas paraiska@nma.lt

Magyarország: Mezőgazdasági és Vidékfejlesztési Hivatal Központi Hivatal Soroksári út 22–24. H-1095 Budapest Fax: (36-1) 219 62 59

Nederland: Ministerie van Landbouw, Natuur en Voedselkwaliteit Dienst Regelingen Postbus 965 6040 AZ Roermond Nederland Ministerie van Landbouw, Natuur en Voedselkwaliteit Dienst Regelingen Slachthuisstraat 71 6041 CB Roermond Nederland

Österreich: Agrarmarkt Austria Dresdner Straße 70 A-1200 Wien



Tel. (43-1) 33 15 12 09 (43-1) 33 15 12 31 Fax (43-1) 33 15 13 03 E-Mail: zucker@ama.gv.at

Polska: — Oddział Terenowy Agencji Rynku Rolnego w Białymstoku 15-102 Białystok, ul. Kombatantów 4 tel. (0 85) 664 31 50 faks (0 85) 664 31 60 — Oddział Terenowy Agencji Rynku Rolnego w Bydgoszczy 85-605 Bydgoszcz, ul. Kasztanowa 57 tel. (0 52) 584 92 92, 584 92 10 faks (0 52) 584 15 03 — Oddział Terenowy Agencji Rynku Rolnego w Gdyni 81-332 Gdynia, ul. Kołłątaja 1 tel. (0 58) 669 43 00 faks (0 58) 669 83 21 — Oddział Terenowy Agencji Rynku Rolnego w Gorzowie Wlkp. 66-400 Gorzów Wlkp., ul. gen. Sikorskiego 20 C tel. (0 95) 728 26 58 faks (0 95) 728 27 86 — Oddział Terenowy Agencji Rynku Rolnego w Katowicach 40-476 Katowice, Plac pod Lipami 5 tel. (0 32) 359 49 00 faks (0 32) 359 49 34 — Oddział Terenowy Agencji Rynku Rolnego w Kielcach 25-323 Kielce, ul. Piaskowa 18 tel. (0 41) 343 31 90 faks (0 41) 368 70 49 — Oddział Terenowy Agencji Rynku Rolnego w Krakowie 31-038 Kraków, ul. Starowiślna 13 tel. (0 12) 424 09 40 faks (0 12) 426 49 10 — Oddział Terenowy Agencji Rynku Rolnego w Lublinie 20-126 Lublin, ul. Unicka 4 tel. (0 81) 444 45 30 faks (0 81) 444 45 32 — Oddział Terenowy Agencji Rynku Rolnego w Łodzi 93-578 Łódź, ul. Wróblewskiego 18 tel. (0 42) 684 55 21 faks (0 42) 684 67 65 — Oddział Terenowy Agencji Rynku Rolnego w Olsztynie 10-959 Olsztyn, ul. Partyzantów 1/2 tel. (0 89) 523 78 65; 527 74 58 faks (0 89) 527 92 49 — Oddział Terenowy Agencji Rynku Rolnego w Opolu 45-301 Opole, ul. Horoszkiewicza 6 tel. (0 77) 441 70 00 faks (0 77) 441 70 01 — Oddział Terenowy Agencji Rynku Rolnego w Poznaniu 60-324 Poznań, ul. Marcelińska 90 tel. (0 61) 852 14 33 faks (0 61) 853 67 95 — Oddział Terenowy Agencji Rynku Rolnego w Rzeszowie 35-001 Rzeszów, al. J. Piłsudskiego 32 tel. (0 17) 864 20 28 faks (0 17) 864 20 30 — Oddział Terenowy Agencji Rynku Rolnego w Szczecinie 71-410 Szczecin, ul. Niedziałkowskiego 21 tel. (0 91) 464 82 00 faks (0 91) 422 57 76 — Oddział Terenowy Agencji Rynku Rolnego w Warszawie 04-076 Warszawa, ul. Waszyngtona 146 tel. (0 22) 515 81 33 faks (0 22) 515 81 13 — Oddział Terenowy Agencji Rynku Rolnego we Wrocławiu 53-333 Wrocław, ul. Powstańców Śląskich 28/30 tel. (0 71) 335 01 51 faks (0 71) 335 01 79

Portugal: Ministério da Agricultura do Desenvolvimento Rural e das Pescas IFAP — Instituto de Financiamento da Agricultura e Pescas, IP R. Castilho n.o 45 a 51 P-1269-163 LISBOA Tel.: (351) 213 84 60 00 Fax: (351) 213 84 61 70 E-mail: ifap@ifap.min-agricultura.pt

România: Agenția de Plăți și Intervenție pentru Agricultură (APIA) Bulevardul Carol I nr. 17 Sector 2 Cod poștal 030161 București România Tel: (40-21) 305 48 60 Fax: (40-21) 305 48 13 e-mail: zahar@apia.org.ro

Slovensko: Pôdohospodárska platobná agentúra Dobrovičova 12 815 26 Bratislava Slovenská republika Tel.: (421) 918 61 24 51, (421) 918 61 24 50 Fax: (421) 53 41 26 65 E-mail: andrea.robova@apa.sk, dusan.tlstovic@apa.sk

Suomi/Finland: Maaseutuvirasto Mavi Kirjaamo PL 256 FI-00101 Helsinki P. (358-20) 772 57 43 F. (358-9) 16 05 42 02

Sverige: Statens jordbruksverk S-551 82 Jönköping Tfn. (46-36) 15 50 00 Fax (46-36) 19 05 46

United Kingdom: The Rural Payments Agency Lancaster House Hampshire Court Newcastle-upon-Tyne NE4 7YH United Kingdom Tel. (44 191) 226 50 79 Fax (44 191) 226 51 01 E-mail: beetgrowersinitiative@rpa.gsi.gov.uk